Jakue III.a Estuardo

Jakue III.a Estuardo, (, ), (Stirling edo St Andrews, Eskozia, 1451/1452 – Cambuskenneth abadia, Stirling, Eskozia, 1488ko ekainaren 11) Eskoziako Erresumako errege bat izan zen.

 Biografia 
Jakue II.a Estuardoren seme nagusia zen. Ingalaterraren aldeko politika jarraitu zuen, eta ez zen gustuko erregea izan, ezta eraginkorra ere eskoziarren interesetarako. Dena den Margarita Danimarkakoarekin ezkondu izanak Orkadak eta Shetlandak eskoziar bihurtu zituen.

Eskoziako nobleziak aurre egin zion eta anaia Alexandro babestu zuen, baina Jakuek hura atxilotu eta mugimendua bertan behera gelditu zen. Anaia aske utzi zuenean, hark Eduardo IV.a Ingalaterrakoarekin itun sekretua sinatua zuela jakin zuen, eta 1479an Ingalaterrari gerra deklaratu zion. 1482an, Eduardo IV.ak Eskozia inbaditzeari ekin zion, Richard III.a Albanyko dukea alboan zuela. Jakue Edinburgheko gazteluan babestu zen. Ingelesek gaztelua setiatu zuten, baina ez zuten eskuratu eta, diru gabe gelditu zirenez, armadak atzera egin zuen Ingalaterrara, Albanyko dukea Eskoziako gobernuaren buru utzita.

Jakuek gobernuko kideak erosi zituen eta gobernu taldea galbidera eraman zuen, berak berriz ere boterea eskuratuz. 1488ko ekainaren 11n, erregeak aurre egin zion nobleek osaturiko armada bati, bere seme nagusia Jakue buru zuela, eta Sauchieburngo borrokan erregea bera eraila izan zen. Horrela Jakue IV.a bihurtu zen errege berri; zabal onartutako tesia da hura aita hiltzeko konploteko kidea izan zela.

Kategoria:Eskoziako errege-erreginak